**HMS Circe** (viirinumerot M214 ja J214) oli Britannian Kuninkaallisen laivaston 1942 valmistunut Algerine-luokan miinanraivaaja, joka palveli toisessa maailmansodassa.

Valmistus
---------

*Pääartikkeli: Algerine-luokka (miinanraivaaja)*
Alus tilattiin 15. marraskuuta 1940 Harland and Wolffin telakalta Belfastista Pohjois-Irlannista. Aluksen köli laskettiin 21. heinäkuuta 1941 telakkanumerolla 1137 ja se laskettiin vesille 27. kesäkuuta 1942. Alus valmistui vielä samana vuonna 16. lokakuuta.

Palvelus
--------

Alus aloitti valmistajan koeajot lokakuussa 1942 ja se määrättiin palvelukseenotettaessa 12. miinanraivaajalaivueeseen. Alus luovutettiin valmistuessa 16. lokakuuta laivastolle vastaanottotesteihin, joiden päätyttyä se siirrettiin Tobermoryyn koulutettavaksi ennen operatiivisen palveluksen aloittamista.

Tammikuussa 1943 alus sai päätökseen koulutuksen ja se aloitti miinanraivauksen Britteinsaarilla, kunnes alus määrättiin helmikuussa siirtymään Välimerelle laivueeseensa. Maaliskuussa alus siirtyi Välimerelle ja huhtikuussa se liittyi laivueeseensa, joka sai käskyn Galitan ja Sisiliansalmesta Tripoliin vievien väylien raivaamisesta (operaatio Antidote). Alus osallistui 20. toukokuuta miinan räjähdyksessä vaurioituneen *HMS Fantomen* pelastamiseen. Raivaus päättyi 3. kesäkuuta, mihin mennessä laivue oli raivannut kaikkiaan 126 miinaa.

Laivue määrättiin osallistumaan Sisilian maihinnousuun (operaatio Husky), jossa se raivaisi miinoitteita ja suojaisi saattueita. *Circe* erkani heinäkuun alussa laivueesta yhdessä *HMS Acuten* ja *HMS Albacoren* kanssa liittyäkseen operaation ajaksi 14. miinanraivaajalaivueeseen. Alus suojasi 10. heinäkuuta saattueen maihinnousun itäiselle maihinnousualueelle ja 12. heinäkuuta se aloitti raivauksen maihinnousualueella, minkä jälkeen alus aloitti sukellusveneidentorjuntapartioinnin ja saattueiden suojaamisen Maltan, Bizertan ja maihinnousualueen välillä.

Syyskuussa operaatiosta vapauduttuaan alus palasi laivueeseensa valmistautuen tukemaan Salernon maihinnousua (operaatio Avalanche). Alus raivasi 8. syyskuuta laivueensa mukana Salernoon johtavia väyliä, jolloin se kärsi lieviä vaurioita rannikkotykistön tulessa. Alus vapautui 16. syyskuuta laivueen mukana operaatiosta ja se siirtyi Napoliin raivaamaan. Laivue sai 30. syyskuuta määräyksen siirtyä Caprille Napolinlahden raivaamisen valmistuttua.

Lokakuun alusta alkaen alus tuki laivueen mukana Sisilian länsirannikon operaatioita raivaamalla tulitukialueita raskaille pinta-aluksille, jotka tukivat tykistöllään maajoukkojen etenemistä. Joulukuussa laivue sai määräyksen tukea suunniteltua Anzion maihinnousua (operaatio Shingle), minkä vuoksi alus siirtyi laivueen mukana Napoliin.

*Circe* raivasi 21. tammikuuta 1944 yhdessä 19. laivueen alusten kanssa miinoja Anzion luoteispuolella, jolloin se raivasi kaikkiaan viisi miinaa. Operaatiosta vapauduttuaan alus palasi Napoliin. Helmi-maaliskuun alus raivasi laivueensa mukana väyliä ja tuliasemia maajoukkoja tukeville risteilijöille. Alus raivasi 11. huhtikuuta Anzion lounaispuolella ollutta miinoitusta, mistä raivaus jatkui 18. huhtikuuta pohjoiseen Tiberin suulle. Raivausten aikana alus joutui toistuvasti rannikkotykistön tuleen.

Alus raivasi 20. huhtikuuta Anziosta länteen johtavaa väylää ja pimeän laskeuduttua se oli sukellusveneidentorjuntatehtävissä. Aluksen kannella räjähti miina 23. huhtikuuta aiheuttaen lukuisia kaatuneita ja haavoittuneita. Vaurioitunut alus hinattiin Napoliin, mistä se siirrettiin Tarantoon telakalle.

Marraskuussa alus oli korjausten jälkeisissä koeajoissa ennen siirtymistään Maltalle laivueeseensa. Joulukuussa alus oli Egeanmerellä raivaamassa miinoja liittoutuneiden vallatessa Kreikkaa. Tammi-helmikuun 1945 alus osallistui Kinaroksen ja Doronsalmen raivaamiseen.

Maaliskuun alussa alus oli Maltalla, josta se lähti 23. maaliskuuta Napoliin jatkamaan raivauksia. Huhtikuussa alus raivasi laivueensa mukana väylää Livornosta Genovaan, jonne laivue siirtyi toukokuussa. Genovan satama-allas saatiin raivattua 9. toukokuuta. Kesäkuusta elokuuhun alus osallistui Genovanlahden raivaamiseen.

Alus lähti huhtikuussa 1946 Britteinsaarille, jonne saavuttuaan se poistettiin palveluksesta. Alus siirrettiin reserviin Sheernessissä. Alus makasi ankkurissa Harwichissa, kunnes se siirrettiin Dundeehen laivaston reservin alkeiskoululaivaksi.

Alus sijoitettiin 1956 poistolistalle ja se myytiin BISCOlle romutettavaksi. Alus saapui hinattuna Arnott Young and Companylle Dalmuiriin maaliskuussa 1957 romutettavaksi.

Päälliköt
---------

Aluksen päällikköinä olivat:

* James Hugh McIan Malcolm 1. elokuuta 1942 - maaliskuu 1944
* Alfred William Geen maaliskuu 1944 - vuoden puoliväliin
* Alfred William Geen lokakuu 1944 - maaliskuu 1945
* Charles Delphin Abbott maaliskuu 1945 - 20. kesäkuuta 1946

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Williams, Jack: *The Algerines - Fleet Minesweepers of the Royal Navy 1942–1961*. Blackpool, Englanti: omakustanne, 1995. ISBN 0-9523141-1-8. (englanniksi)
* Lynch, John: *Belfast Built Ships*. Stroud, Englanti: The History Press, 2012. ISBN 978-0-7524-6339-5. (englanniksi)

### Viitteet

1. 1 2 3 4 5 6 7 8 9 10 11 12  naval-history.net - HMS Circe
2. ↑  Lynch, John s. 202
3. ↑  Williams, Jack s. 366
4. ↑  uboat.net - HMS Circe

*Algerine*-luokan miinanraivaajat

|  |
| --- |
| **Royal Navy:** *HMS Acute* - *HMS Alarm* - *HMS Albacore* - *HMS Algerine* - *HMS Antares* - *HMS Arcturus* - *HMS Aries* - *HMS Bramble* - *HMS Brave* - *HMS Cadmus* - *HMS Chameleon* - *HMS Cheerful* - *HMS Circe* - *HMS Clinton* - *HMS Cockatrice* - *HMS Coquette* - *HMS Courier* - *HMS Espiegle* - *HMS Fancy* - *HMS Fantome* - *HMS Felicity* - *HMS Fierce* - *HMS Fly* - *HMS Flying Fish* - *HMS Friendship* - *HMS Golden Fleece* - *HMS Gozo* - *HMS Hare* - *HMS Hound* - *HMS Hydra* - *HMS Jaseur* - *HMS Jewel* - *HMS Laertes* - *HMS Larne* - *HMS Lennox* - *HMS Liberty* - *HMS Lightfoot* - *HMS Lioness* - *HMS Loyalty* - *HMS Lysander* - *HMS Maenad* - *HMS Magicienne* - *HMS Mameluke* - *HMS Mandate* - *HMS Mariner* - *HMS Marmion* - *HMS Marvel* - *HMS Mary Rose* - *HMS Melita* - *HMS Michael* - *HMS Minstrel* - *HMS Moon* - *HMS Mutine* - *HMS Myrmidon* - *HMS Mystic* - *HMS Nerissa* - *HMS Niger* - *HMS Octavia* - *HMS Onyx* - *HMS Orcadia* - *HMS Orestes* - *HMS Ossory* - *HMS Pelorus* - *HMS Persian* - *HMS Pickle* - *HMS Pincher* - *HMS Plucky* - *HMS Pluto* - *HMS Polaris* - *HMS Postillion* - *HMS Prompt* - *HMS Providence* - *HMS Pyrrhus* - *HMS Rattlesnake* - *HMS Ready* - *HMS Recruit* - *HMS Regulus* - *HMS Rifleman* - *HMS Rinaldo* - *HMS Romola* - *HMS Rosamund* - *HMS Rosario* - *HMS Rowena* - *HMS Seabear* - *HMS Serene* - *HMS Skipjack* - *HMS Spanker* - *HMS Squirrel* - *HMS Stormcloud* - *HMS Sylvia* - *HMS Tanganyika* - *HMS Thisbe* - *HMS Truelove* - *HMS Vestal* - *HMS Waterwitch* - *HMS Wave* - *HMS Welcome* - *HMS Welfare* |
| **Kanadan laivasto:** *HMCS Border Cities* - *HMCS Fort Frances* - *HMCS Kapuskasing* - *HMCS Middlesex* - *HMCS New Liskeard* - *HMCS Oshawa* - *HMCS Portage* - *HMCS Rockcliffe* - *HMCS Saul Ste. Marie* - *HMCS St. Boniface* - *HMCS Wallaceburg* - *HMCS Winnipeg* |
| Edeltäjät: MMS-luokka – Seuraaja: Catherine-luokka |